प्रधानमंत्री बुधवार को कोरोना के हालात पर करेंगे मुख्यमंत्रियों के साथ बैठक, देश में कुल एक्टिव केस 15,079
प्रधानमंत्री नरेंद्र मोदी देश में कोविड-19 की उभरती स्थिति पर बुधवार को वीडियो कॉन्फ्रेंस के जरिए मुख्यमंत्रियों के साथ बैठक करेंगे। आधिकारिक सूत्रों ने शनिवार को यह जानकारी दी। उन्होंने कहा कि केंद्रीय स्वास्थ्य सचिव राजेश भूषण मामले पर एक प्रस्तुति देंगे।
नई दिल्ली। प्रधानमंत्री नरेंद्र मोदी देश में कोविड-19 की उभरती स्थिति पर बुधवार को वीडियो कॉन्फ्रेंस के जरिए मुख्यमंत्रियों के साथ बैठक करेंगे। आधिकारिक सूत्रों ने शनिवार को यह जानकारी दी। उन्होंने कहा कि केंद्रीय स्वास्थ्य सचिव राजेश भूषण मामले पर एक प्रस्तुति देंगे। केंद्रीय स्वास्थ्य मंत्रालय के शनिवार को जारी किए गए आंकड़ों के अनुसार, कोरोना वायरस संक्रमण के 2,527 नए मामलों के साथ भारत में महामारी के कुल मामलों की संख्या बढ़कर 4,30,54,952 हो गई। ताजा आंकड़ों के मुताबिक कोरोना के एक्टिव मामले बढ़कर 15,079 हो गए। सुबह आठ बजे जारी किए गए आंकड़ों के मुताबिक, 33 और लोगों की मौत के साथ देश में महामारी से मरने वालों की संख्या 5,22,149 हो गई है। वहीं दिल्ली में शनिवार को कोरोना वायरस संक्रमण के 1,094 नए मामले सामने आए और महामारी से दो मरीजों की मौत हो गई। स्वास्थ्य विभाग की ओर से जारी आंकड़ों के अनुसार संक्रमण की दर बढ़कर 4.82 प्रतिशत हो गई है। राजधानी में एक दिन पहले 22,614 सैंपल की कोविड जांच की गई। राष्ट्रीय राजधानी में अब तक संक्रमण के कुल 18,73,793 मामले सामने आ चुके हैं और कोविड-19 से 26,166 मरीजों की मौत हो चुकी है। आंकड़ों के अनुसार, अभी अस्पताल पहुंचने वाले कोविड के मरीजों की तादाद कम है जो कि एक्टिव कुल मरीजों का तीन प्रतिशत से भी कम है। वर्तमान में दिल्ली के अस्पतालों में कोविड के 79 मरीज भर्ती हैं जबकि 2,532 लोग घर पर क्वारंटीन में हैं।वहीं महाराष्ट्र में भी 25 मार्च के बाद शनिवार को एक दिन में कोरोना वायरस संक्रमण के सबसे अधिक 194 नए मामले सामने आए, जिसके साथ ही संक्रमितों की कुल संख्या 78,76,697 हो गई। वहीं, संक्रमण से एक रोगी की मौत के साथ ही मृतकों की तादाद 1,47,832 तक पहुंच गई। एक स्वास्थ्य अधिकारी ने यह जानकारी दी।